***Lunohod-1*** (krievu: *Луноход-1*) jeb ***apparat 8EL № 203*** bija PSRS *Luna* programmas automātiskais Mēness mobilis. To 1970. gada 17. novembrī uz Mēness virsmas nogādāja kosmiskais aparāts *Luna-17*.

Lai arī *Lunohod-1* bija paredzēts tikai trīs Mēness dienu (apmēram trīs Zemes mēneši) mūžam, tas darbojās uz Mēness virsmas vienpadsmit Mēness dienas (321 Zemes dienas) līdz 1971. gada 15. septembrim un kopumā nobrauca 10,54 km.

Šis bija otrais *Lunohod* palaišanas mēģinājums. Pirms tam 1969. gada 19. februārī nesējraķetes avārijā tika zaudēts aparāts *E-8 № 201* ar mēness mobili.

Uzbūve
------

*Lunohod-1* bija Mēness transportlīdzeklis, kas izveidots no vannai līdzīga nodalījuma ar lielu izliektu vāku ar astoņiem neatkarīgi darbināmiem riteņiem. Tā garums bija 2,3 metri (ar atvērtu vāku 4,42 m), platums 2,15 m, augstums 1,92 m, masa 756 km.

Mobilis bija aprīkots ar konusa formas antenu, šaura virziena spirālveida antenu, divām televīzijas kamerām un īpašām pagarināmām ierīcēm, lai pārbaudītu Mēness grunts blīvumu un mehāniskās īpašības. Tam bija arī rentgena spektrometrs, rentgena teleskops, kosmisko staru detektori un lāzera ierīce. Transportlīdzekli darbināja akumulatori, kas Mēness dienas laikā uzlādējās no saules baterijām, kas bija uzstādītas vāka apakšpusē. Lai varētu strādāt vakuumā, mehāniskajām detaļām tika izmantota speciāla smērviela, kuras pamatā bija fluors, un elektrodzinēji (pa vienam katrā riteņa rumbā) tika ievietoti hermētiskos blokos. Mēness naktīs vāks tika aizvērts, un polonija-210 radioizotopu sildītāja bloks iekšējās sastāvdaļas uzturēja darba temperatūrā.

*Lunohod* vadību veica apkalpe Tālo kosmisko sakaru centrā. Apkalpē bija komandieris, vadītājs, stūrmanis, operators un bortinženieris.

Darbība
-------

*Lunohod-1* tika palaists kopā ar *Luna-17* 1970. gada 10. novembrī 14:40:01 *UTC* ar nesējraķeti *Proton-K / Blok D* no Baikonuras kosmodroma.

1970. gada 17. novembrī 03:46:50 *UTC* *Luna-17* ar *Lunohod-1* nosēdās uz Mēness virsmas Lietus jūras rajonā ar koordinātēm 38 grādi 17 minūtes ziemeļu platuma un 35 grādi rietumu garuma. Divarpus stundas pēc nolaišanās 06:28 *UTC* mēness mobilis nobrauca pa trapu no nolaišanās platformas un sāka pētījumu un eksperimentu programmas izpildi.

Trīs pirmos mēnešus bez Mēness virsmas izpētes *Lunohod-1* veica arī lietišķo programmu: gatavojoties plānotajam pilotētajam lidojumam, tas centās atrast piemērotu mēness kabīnes nosēšanās rajonu. Vispirms mobilis devās uz dienvidaustrumiem. Trešās mēness dienas beigās tā maršruta virziens mainījās uz ziemeļrietumiem. *Lunohod* vadītāju apkalpei bija uzdevums: izmantojot tikai navigācijas līdzekļus (nevis vecās sliedes), izvest mobili uz *Luna-17* nolaišanās pakāpi. 18. janvārī *Lunohod-1* atgriezās savā nosēšanās vietā. Pēc tam tas devās uz ziemeļiem, turpinādams zinātnisko programmu. 1971. gada 20. februārī, pēc 4. Mēness dienas beigām, *TASS* paziņoja par pilnīgas trīs mēnešu darba programmas darbu izpildi. Tā kā mobiļa resursi pārsniedza plānoto, vadības grupa kopā ar zinātniekiem izstrādāja papildu darbu programmu nākamajai Mēness dienai, kā arī vēl nākamajām.

1971. gada 15. septembris *Lunohod-1* bija 11. Mēness dienas beigas. Pēdējos sakaru seansos tika konstatēts, ka hermētiskajā konteinerā sāka kristies temperatūra, jo bija izsmelts izotopu siltuma avota resurss. 12. Mēness dienas sākumā 30. septembrī vairs neizdevās nodibināt sakarus ar mobili. 4. oktobrī visi mēģinājumi nodibināt kontaktus ar to tika pārtraukti.

*Lunohod-1* trīs reizes pārsniedza savu garantēto resursu. Pa Mēness virsmu tas nobrauca 10 540 m, apsekojot 80 000 m² platību, nosūtīja uz Zemi 211 Mēness panorāmas un 25 tūkstošus attēlu. Maksimālais kustības ātrums bija 2 km/h. *Lunohod* aktīvās pastāvēšanas kopējais ilgums bija 301 diennakts 6 stundas 37 minūtes. 157 seansos ar Zemi tika nodotas 24 820 radiokomandas. Mēness grunts virsmas fizikālo mehānisko īpašību noteikšana tika veikta 537 ciklus, 25 vietās tika veikta grunts ķīmiskā analīze.

*Lunohod-1* veiktais ceļš pa mēness dienām| Mēness diena | datums | Attālums (metri) | Piezīmes |
| --- | --- | --- | --- |
| 1. | 1970. gada 17. novembris — 24. novembris | 197 | Uz dienvidaustrumiem |
| 2. | 1970. gada 8. decembris — 23. decembris | 1522 | Uz dienvidaustrumiem |
| 3. | 1971. gada 7. janvāris — 21. janvāris | 1936 | Uz dienvidaustrumiem, pēc tam uz ziemeļrietumiem, 18. janvārī atgriežoties pie *Luna-17* |
| 4. | 1971. gada 7. februāris — 20. februāris | 1573 | Uz ziemeļiem, 540 m krātera izpēte |
| 5. | 1971. gada 7. marts — 20. marts | 2004 | 540 m un 249 m krāteru izpēte |
| 6. | 1971. gada 6. aprīlis — 20. aprīlis | 1029 | 540 m un 240 m krāteru izpēte |
| 7. | 1971. gada 6. maijs — 20. maijs | 197 | 540 m krātera izpēte, pārvietošanās uz ziemeļrietumiem, neliela krātera izpēte |
| 8. | 1971. gada 4. jūnijs — 11. jūnijs | 1560 | Pārvietošajās pa sarežķītu reljefu starp krāteriem |
| 9. | 1971. gada 3. jūlijs — 17. jūlijs | 219 | Uz ziemeļrietumiem, pēc tam uz ziemeļaustrumiem |
| 10. | 1971. gada 2. augusts — 16. augusts | 215 | Uz ziemeļiem, 200 m krātera izpēte |
| 11. | 1971. gada 31. augusts — 15. septembris | 88 | 200 m krātera izpēte |
|

2010. gada martā *NASA* zonde *Lunar Reconnaissance Orbiter* nofotografēja *Luna-17* nolaišanās vietu. Attēlos bija redzams nolaižamais aparāts un mobiļa sliedes. 2010. gada aprīlī *Apache Point Observatory Lunar Laser-ranging Operation* komanda paziņoja, ka ar šo fotogrāfiju palīdzību viņi ir atraduši sen pazaudēto *Lunohod-1* un saņēmuši atstaroto signālu no lāzera atstarotāja.

* Lunohod-1 kopija Ukrainas kosmosa muzejā *Lunohod-1* kopija Ukrainas kosmosa muzejā
* Lunohod tālvadības panelis *Lunohod* tālvadības panelis
* Lunohod gaitas vadības panelis *Lunohod* gaitas vadības panelis
* Lunohod riteņi *Lunohod* riteņi
* 2010. gadā LRO uzņemtajā attēlā redzams Luna-17 un Lunohod-1 nobrauktais celš 2010. gadā *LRO* uzņemtajā attēlā redzams *Luna-17* un *Lunohod-1* nobrauktais celš

Atsauces
--------

1. ↑  Луна-17 epizodsspace.airbase.ru
2. ↑  «Лунные зонды СССР». astronaut.ru.
3. ↑  Soviet Union Lunar Rovers Arhivēts 2018. gada 2. novembrī, *Wayback Machine* vietnē. NASA, 2010-03-18

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Lunohod-1***.
* Автоматическая станция «Луна-17» НПО Лавочкина (krieviski)
* The Mission of Luna 17 Arhivēts 2011. gada 15. maijā, *Wayback Machine* vietnē. Robert Christy, zarya.info (angliski)
* Luna Ye-8 (Luna 17, 21 / Lunokhod 1, 2) Gunter Dirk Krebs (angliski)
* Сделано в СССР: уникальный документ раскрывает детали проектов «Луна-17» и «Лунохода-1» 3dnews.ru, 2019-04-12 (krieviski)

  


|  |  |  |  |  |  |
| --- | --- | --- | --- | --- | --- |
| 

| * s
* d
* l
**←** 1969.  ·  1970. gada orbitālie starti  ·  1971. **→** |
| --- |
|  |
| Kosmos-318 | OPS 6531 | Intelsat III F-6 | Kosmos-319 | Kosmos-320 | Kosmos-321 | Kosmos-322 | TIROS-M ·  Australis-OSCAR 5 | ~~DS-P1-I № 7~~ | SERT-2 | ~~E-8-5 № 405~~ | Kosmos-323 | Ōsumi | OPS 0054 | Molnija-1 № 17 | Kosmos-324 | Kosmos-325 | OPS 0440 ·  OPS 3402 | Wika ·  Mika | Kosmos-326 | Meteor № 14 | Kosmos-327 | NATO 2A | Kosmos-328 | Kosmos-329 | Kosmos-330 | Nimbus 4 ·  Topo-1 | Kosmos-331 | OPS 7033 ·  OPS 7044 | Kosmos-332 | **Apollo 13** | Kosmos-333 | OPS 2863 | Intelsat III F-7 | Kosmos-334 | Dong Fang Hong I | Kosmos-335 | Kosmos-336 ·  Kosmos-337 ·  Kosmos-338 ·  Kosmos-339 ·  Kosmos-340 ·  Kosmos-341 ·  Kosmos-342 ·  Kosmos-343 | Meteor № 13 | Kosmos-344 | Kosmos-345 | OPS 4720 ·  OPS 8520 | ~~DS-P1-Ju № 32~~ | **Sojuz-9** | Kosmos-346 | *STV-3* | Kosmos-347 | Kosmos-348 | Kosmos-349 | OPS 5346 | Meteor-M № 17 | OPS 6820 | Molnija-1 № 21 | Kosmos-350 | Kosmos-351 | ~~Strela-2M № 1~~ | Kosmos-352 | Kosmos-353 | ~~Zenit-4 № 75~~ | OPS 4324 | *Intelsat III F-8* | Kosmos-354 | Interkosmos 3 | Kosmos-355 | Kosmos-356 | Venera-7 | OPS 7874 | Skynet 1B | Kosmos-357 | Kosmos-358 | *Kosmos-359* | OPS 8329 | Transit O-19 | Kosmos-360 | OPS 7329 | ~~Orba~~ | OPS 0203 | Kosmos-361 | Luna-16 | Kosmos-362 | Kosmos-363 | Kosmos-364 | *MS-F1* | Kosmos-365 | Molnija-1 № 19 | Kosmos-366 | Kosmos-367 | Kosmos-368 | Kosmos-369 | Kosmos-370 | Kosmos-371 | Interkosmos-4 | Meteor-M № 16 | Kosmos-372 | Kosmos-373 | Zond-8 | Kosmos-374 | OPS 7568 | Kosmos-375 | Kosmos-376 | *OPS 5960* | OFO ·  RM-1 | Luna-17 (Lunohod-1) | Kosmos-377 | Kosmos-378 | OPS 4992 ·  OPS 6829 | Kosmos-379 | Kosmos-380 | Molnija-1 № 23 | ~~OAO-B~~ | Kosmos-381 | Kosmos-382 | Kosmos-383 | Kosmos-384 ·  Nauka № 2 | NOAA-1 ·  CEPI | Uhuru | Kosmos-385 | Peole | Kosmos-386 | Kosmos-387 | Kosmos-388 | Kosmos-389 | ~~DS-P1-M № 1~~ | Molnija-1 № 22 |
|  |
| Derīgās kravas atdalītas ar aizzīmēm ( · ), starti ar vertikālā svītrām ( | ). Pilotējamie lidojumi izcelti **treknā tekstā**. Startu avārijas atzīmētas ~~nosvītrotas~~; nepareizā orbītā ievadīts vai citas kļūmes, kuru dēļ kosmisko aparātu nevar lietderīgi izmantot, apzīmēts *kursīvā*. Derīgās kravas, kas palaistas no citiem kosmiskajiem aparātiem, iekļautas (iekavās). |

 |